ไอแบงก์ระดมฝากดอกสูงเปิดวงเงินให้ลูกค้าสูงสุดถึง20ล้าน
ไอแบงก์ เร่งระดมเงินฝากปรับอัตราผลตอบแทนเงินฝากประจำพิเศษสูงถึง 1.85% พร้อมขยายเวลาเงินฝากออมทรัพย์ถึงสิ้น มี.ค.นี้ ด้านIAMโชว์ทวงหนี้เสียปีแรกทำกำไร40%
2 ก.พ. 2562

ไอแบงก์ เร่งระดมเงินฝากปรับอัตราผลตอบแทนเงินฝากประจำพิเศษสูงถึง 1.85% พร้อมขยายเวลาเงินฝากออมทรัพย์ถึงสิ้น มี.ค.นี้ ด้านIAMโชว์ทวงหนี้เสียปีแรกทำกำไร40%
รายงานข่าวจากธนาคารอิสลามแห่งประเทศไทย (ไอแบงก์) เปิดเผยว่า ธนาคารได้ปรับอัตราผลตอบแทนที่ คาดว่าจะได้รับสำหรับเงินฝากประจำพิเศษ โดยลูกค้าสามารถเลือกระยะเวลาการฝาก 4 เดือน 7 เดือน 11 เดือน และ 15 เดือน ซึ่งมีอัตราผลตอบแทนที่ คาดว่าจะได้รับ 1.35%, 1.55%, 1.75% และ 1.85% ตามลำดับ โดยฝากเงิน ขั้นต่ำ 1 หมื่นบาท/รายการ ไม่จำกัดจำนวนครั้ง โดยวงเงินสูงสุดต้องไม่เกิน 20 ล้านบาท/ราย เริ่มตั้งแต่วันนี้ไปจนถึงวันที่ 31 มี.ค. 2562
นอกจากนี้ ไอแบงก์ยังได้ขยาย เวลาเงินรับฝากออมทรัพย์ iBank Step ที่ให้ผลตอบแทนที่คาดว่าจะได้รับเริ่มต้นที่ 1.20% เปิดบัญชีขั้นต่ำ 1 หมื่นบาท ไม่จำกัดจำนวนครั้งและ จำนวนเงินในการฝากครั้งต่อไป และไม่จำกัดจำนวนเงินสูงสุดต่อราย ถอนได้ 3 ครั้ง/เดือน โดยไม่เสียค่าธรรมเนียม จ่ายผลตอบแทนปีละ 2 ครั้ง ทุกสิ้นเดือน มิ.ย. และสิ้นเดือน ธ.ค. สามารถเปิดบัญชีได้ตั้งแต่วันนี้จนถึงวันที่ 31 มี.ค. 2562
ด้าน นายธงรบ ด่านอำไพ ผู้จัดการบริษัท บริหารสินทรัพย์ ธนาคารอิสลามแห่งประเทศไทย หรือ IAM เปิดเผย ผลการดำเนินงานในปี 2561 ว่า สามารถเรียกเก็บหนี้ได้ 2,087 ล้านบาท เกิน เป้าหมาย และสามารถทำกำไรได้กว่า 900 ล้านบาท หรือมีกำไรกว่า 40% โดย ที่ผ่านมา IAM ซึ่งหนี้เสียจากไอแบงก์มาในราคา 60%
ทั้งนี้ ลูกหนี้ที่เรียกเก็บหนี้ได้ส่วนใหญ่กว่า 1,000 ล้านบาท มาจากการบังคับคดี ขายทอดตลาด ที่เหลือเป็นการประนอมหนี้ในชั้นบังคับคดีและมีลูกหนี้รายย่อยอีกจำนวนหนึ่งที่แสดงความจำนงขอปิดบัญชีหลังได้รับการติดต่อจากเจ้าหน้าที่แล้ว เพราะบางรายเริ่มมีรายได้มากพอหรือหาผู้ร่วมทุนใหม่ได้ เลยมีเงินมาซื้อหลักประกันคืนได้
สำหรับแผนดำเนินงานในปี 2562 ตั้งเป้าหมายเรียกหนี้คืน 5,000 ล้านบาท โดยพอร์ตส่วนใหญ่เป็นลูกหนี้ รายใหญ่ถึง 87% ที่เหลือ 13% เป็นรายย่อย ถ้าเจรจารายใหญ่ได้ข้อยุติก็จะทำให้ยอดเรียกหนี้คืนทำได้มาก ซึ่งมูลค่าหลักประกันถือว่าคุ้มมูลหนี้
ทั้งนี้ ในส่วนของกำไรที่เกิดขึ้นจะเก็บสะสมไว้เพื่อเตรียมรอไปจ่ายตั๋วสัญญาใช้เงินคืนให้ไอแบงก์ กำหนดจ่ายปีแรกในปี 2563 วงเงิน 4,500 ล้านบาท ขณะนี้ IAM มีเงินสะสมในบัญชีเตรียมไว้กว่า 3,000 ล้านบาท หากปีนี้เรียกหนี้ได้อีก 5,000 ล้านบาท ก็จะมีเงินสะสมเพิ่มขึ้นเพียงพอชำระหนี้ตั๋วสัญญาใช้เงิน ในส่วนสภาพคล่องที่เหลือจะไปฝากระยะสั้น 3-5 เดือน คาดว่าน่าจะมีกำไรเพิ่มอีกปีละ 100 ล้านบาท